জানতে চাইলে কসবা থানার ওসি হাম্মাদ হোসেন বলেন, মামলাটি অনেক পুরোনো। তিনি এ ব্যাপারে কিছু জানেন না।  মৌলভীবাজারের জুড়ি থানার ডাকাতির মামলা  [নম্বর-৬(৯)২০০৬]। ২০০৬ সালের ১৮ সেপ্টেম্বর জুড়ির কুচাই ডিভিশনে সুব্রত সিংহ চৌধুরীর বাড়িতে ডাকাতি হয়। এ ঘটনায় তিনি ১২ জনকে আসামি করে মামলা করেন। থানার দারোগা সুজন কান্তি বড়ুয়া তদন্ত শেষে ২০০৭ সালের ২৪ জানুয়ারি ১০ জনের বিরুদ্ধে অভিযোগপত্র দেন। এরপর মামলাটি বিচারের জন্য মৌলভীবাজার আদালতে পাঠানো হয়। গত বছরের ১৫ এপ্রিল রাজনৈতিক বিবেচনায় মামলাটি প্রত্যাহারের সুপারিশ করা হয়।  মামলার বাদী সুব্রত সিংহ চৌধুরী প্রথম আলোকে বলেন, মামলাটি প্রত্যাহারের ব্যাপারে তিনি কিছুই জানেন না। স্থানীয় গোয়ালবাড়ী ইউনিয়ন পরিষদের সদস্য  রাজকুমার পাল প্রথম আলোকে বলেন, এ মামলার আসামিরা কেউ কোনো দল করেন না।